**Z Á P I  S  N I C A**

**z rokovania siedmeho riadneho zasadnutia**

**obecného zastupiteľstva konaného dňa 18.3.2016**

***Prítomní* :** podľa prezenčnej listiny.

***Neprítomná* :** Mgr. Mitrovská

Rokovanie zvolal a viedol starosta obce.

Do návrhovej komisie boli zvolení poslanci: Ing. Glankovič a p. Minarik.

Hlasovanie: za – 5, proti – 0, zdržal sa – 1, neprít. – 1.

Za overovateľov zápisnice boli určení  poslanci p. Bednarčák a Bc. Lipiner.

Rokovanie prebiehalo podľa programu, ktorý bol schválený.

Hlasovanie: za – 6, proti – 0, zdržal sa – 0, neprít. – 1.

**K bodu č. 1 :** **Úvod - privítanie.**

**K bodu č. 2 :** **Kontrola plnenia uznesení.**

* uznesenie č. 68/2008 – úloha trvá rigol Šmiga, Sedlák, Gabáni, Krajňák , firma CMR Slovakia pracuje na spodnej časti rigola.
* uznesenie č. 113 – úloha trvá, rigol Repák, Olejár, Markuš, Dvorščáková, Uhrín, Ivanecký 81, obecná parcela 420,Platková, Ličák, zmena projektu rigoly cesty Štreka,
* uznesenie č. 26 – úloha trvá, oplotenie a schody cintorína,
* uznesenie č.34 – úloha trvá, hasičské odevy 4ks za cca 1000,-EUR sú objednané, ešte neboli dodané,
* uznesenie č.40 – splnené, úprava projektu výmena okien, zateplenie a fasáda kultúrneho domu. Obecný úrad už podal žiadosť o zmenu stavebného povolenia pred dokončením stavby. Stavba bola rozdelená na dva objekty SO 01 – obecný úrad, kultúrny dom a SO-02 pošta.,
* uznesenie č.41 – splnené, zmluva s firmou Natur-pack a.s. o separovaných odpadoch bola podpísaná a je zverejnená,
* uznesenie č.42 – splnené, odmena p. Jurčišin FK Kokošovce,
* uznesenie č.43 - splnené, plán hlavnej kontrolórky do 20.2.2016.

Z pripomienok:

- čierne vrecia pri hnojisku, úloha trvá

- vodný tok a jeho úprava, podľa povolenia okresného úradu Prešov, bude správca toku realizovať jeho úpravu v čase od 15.10.2016 do 30.3.2017

- doplniť vybavenie kuchyne, úloha trvá

- upozornili sme obecný úrad Žehňa na p. Cibrika a jeho zdržiavanie sa v našej obci

- faktúry sú na stole, výpis všetkých faktúr je zverejnený na našej internetovej stránke,

OZ berie na vedomie informácie o kontrole plnenia uznesení.

**K bodu č. 3 : Voľby do národnej rady SR**

Starosta informoval poslancov o činnosti okrskovej komisie a o výsledkoch volieb do Národnej rady SR.

OZ berie na vedomie informácie o činnosti okrskovej volebnej komisie a berie na vedomie výsledky volieb v našej obci do Národnej rady SR.

**K bodu č. 4 : Záverečný účet obce za rok 2015**

Záverečný účet obce, stanovisko hlavnej kontrolórky k záverečnému účtu a správa nezávislého audítora boli zaslané poslancom e-mailom.

**-uznesenie č.44 - OZ schvaľuje záverečný účet obce bez výhrad.**

**Hlasovanie - za: 6, proti: 0, zdržal sa: 0, neprít.: 1**

OZ berie na vedomie stanovisko hlavnej kontrolórky k záverečnému účtu obce.

OZ berie na vedomie správu nezávislého audítora.

Záverečný účet obce tvorí prílohu č.1, stanovisko hl. kontrolórky k záverečnému účtu obce tvorí prílohu č.2 a správa nezávislého audítora tvorí prílohu č.3 tejto zápisnice.

**K bodu č. 5 : Prerozdelenie zostatku hospodárenia za rok 2015.**

**-uznesenie č.45 - OZ schvaľuje prerozdelenie zostatku finančných prostriedkov z roku 2015 podľa predloženého návrhu.**

**Hlasovanie - za: 6, proti: 0, zdržal sa: 0, neprít.: 1**

Návrh prerozdelenia zostatku tvorí prílohu č.4 tejto zápisnice.

**K bodu číslo 6 :** **Úprava rozpočtu obce pre rok 2016.**

**-uznesenie č.46 - OZ schvaľuje úpravu rozpočtu obce pre rok 2016 podľa predloženého návrhu.**

**Hlasovanie - za: 6, proti: 0, zdržal sa: 0, neprít.: 1**

Návrh úpravy rozpočtu obce pre rok 2016 tvorí prílohu č.5 tejto zápisnice.

**K bodu č. 7 : Prezentácia knihy „Z Prešova na Sigord“.**

Koncom roka 2015 vyšla kniha „Z Prešova na Sigord“ (autor p. Kontúr) o neslávnej histórii Pionierskej železnice.

**-uznesenie č.47 - OZ schvaľuje zakúpenie tejto knihy pre každého poslanca OZ.**

**Hlasovanie - za: 6, proti: 0, zdržal sa: 0, neprít.: 1**

**K bodu č. 8: Informácie o projektoch obce.**

**Základná škola:**

Dokončiť fasádu, dokončiť oplotenie východnej strany.

Tieto akcie budeme realizovať podľa finančných možností so stavom k 30.8.2016.

**Materská škola:**

Dokončiť fasádu západnej steny, upraviť fasádu garáže.

**Cesta Štreka:**

Z dôvodu nedostatku finančných prostriedkov na tejto stavbe plánujeme len dosypať kamenivo podľa potreby, zhotoviť priepust pri trafostanici č.4 na ceste pod horu, postaviť jeden stĺp verejného osvetlenia smerom ku Valenčínovým, ak sa prihlásia na trvalý pobyt. Pre výstavbu kanalizácie nemáme finančné prostriedky. So žiadosťou o nenávratný finančný príspevok z Environmentálneho fondu sme neuspeli. Oslovíme VVS a.s. Košice so žiadosťou o pomoc pri výstavbe kanalizácie.

**Úprava východného rigola:**

Firma CMR Slovakia pracuje na spodnej časti úpravy rigola. So žiadosťou o nenávratný finančný príspevok z Environmentálneho fondu sme neuspeli. Podali sme žiadosť o nenávratný finančný príspevok z fondu rozvoja vidieka vo výške 50 000,-EUR. Vrchná časť úpravy rigola sa bude realizovať až po zabezpečení finančných prostriedkov, lebo v súčasnosti vlastné zdroje v potrebnej výške nemáme.

**Zateplenie kultúrneho domu a výmena okien:**

Naša žiadosť o nenávratný finančný príspevok z Environmentálneho fondu nebola úspešná. Vlastné finančné prostriedky na realizáciu tejto stavby nemáme.

**Vodovod a vodojem Zimná studňa:**

Dňa 20.1.2016 starosta obce a poslanec OZ pán Minarik boli na rokovaní ohľadom možnosti odkúpenia alebo prenájmu vodovodu, v poľnohospodárskom družstve Agroplus Prešov. Družstvo Agroplus Prešov nám ponúka nefunkčný vodovod a vodojem za ročný prenájom 1 000 EUR. Táto ponuka je pre nás neprijateľná, v roku 2013 nám VVS a.s. Košice ponúkali fungujúci vodovod Sigord s úpravňou vody za zostatkovú cenu 1 599,00 EUR.

OZ berie na vedomie informácie o projektoch obce.

**K bodu č. 9 : Prerokovanie pošty**

Obecný úrad podal žiadosť o príspevok na zamestnanie Jozefa Minarčíka a Milana Pustého od 1.4.2016 do 31.12.2016. Úrad práce hradí 95% celkovej ceny práce najviac 547,55 EUR na jedno pracovné miesto za mesiac. Výsledok s posudzovania našej žiadosti Úradom práce soc. vecí a rodiny v Prešove ešte nepoznáme.

Dňa 4.4.2016 je zápis detí do 1. ročníka v našej základnej škole.

Ponuku Weby-group neakceptujeme.

Dňa 18. 5. a 19.5.2016 sa uskutoční v Bratislave snem Združenia miest a obcí Slovenska (ZMOS).

**-uznesenie č.48 - OZ schvaľuje účasť starostu obce na sneme ZMOS, ako delegáta regionálneho združenia Prešov-Šariš.**

**Hlasovanie - za: 6, proti: 0, zdržal sa: 0, neprít.: 1**

Obecný úrad podal 2.2.2016 návrh na vydanie rozhodnutia o umiestnení stavby „Cesta Kvartire“. Na územnom konaní 3.3.2016 nedošlo k zhode vlastníkov pozemkov pre túto stavbu. Výsledok (rozhodnutie) z konania zatiaľ nepoznáme. Na územnom konaní bol zamestnancami Krajského pamiatkového úradu Prešov nariadený pamiatkový-archeologický výskum tejto lokality rozhodnutím č. KPUPO-2016/7073-04/18722Ti.

Kandidátka na hl. kontrolórku obce Bc. Harsághy podala podnet na prokuratúru ohľadom voľby hlavného kontrolóra 11.1.2016. Prokurátor JUDr. Dzadík si vyžiadal od nás celý spis a vyžiadal si aj naše stanovisko k tejto voľbe. Po preskúmaní dokladov podnet prokurátor odložil a upozornil poslancov OZ o nutnosti mať hlavného kontrolóra. Po zvolení nového hlavného kontrolóra obce máme zaslať informáciu o tejto voľbe Okresnej prokuratúre v Prešove.

Kniha faktúr a faktúry za II. polrok 2015 sú na stole. Výpis faktúr je zverejnený na našej internetovej stránke [www.kokosovce.sk/sk/faktury](http://www.kokosovce.sk/sk/faktury).

Dňa 16.4.2016 bude zvolané 4. mimoriadne rokovanie OZ na základe žiadosti chatárov. Chatári požadujú prizvať na rokovanie správcov majetku štátu, a to zástupcov SPF Bratislava a Lesov SR š.p. Banská Bystrica. Rokovanie bude od 16.30 hod v kultúrnom dome v Kokošovciach.

Dňa 20.2.2016 v rámci 3. mimoriadneho rokovania OZ sme sa zúčastnili výročnej členskej schôdze DHZ.

Po rušnom rokovaní došlo k doplneniu členov výboru a DHZO nastupuje na cestu konsolidácie. Dňa 14.2.2016 o 14.00 hod. som vyhlásil previerku DHZO. Členovia DHZO nastúpili v stanovenom termíne, problém bol s naštartovaním AVIE, ale zvládli to. Nefunkčnosť hasičskej striekačky spôsobilo veľkú časovú stratu (použili náhradné čerpadlo) pri doprave vody z priehrady k objektu Malý Muk, ktorý bol označený ako predmet požiaru. Previerka ukázala členom DHZO, kde majú problémy a v čom sa musia zlepšiť.

**-uznesenie č.49 - OZ schvaľuje odmenu 100,-EUR veliteľovi DHZO za starostlivosť o vedenie DHZO v roku 2015.**

**Hlasovanie - za: 6, proti: 0, zdržal sa: 0, neprít.: 1**

Dňa 15.5.2016 organizuje DHZO Abranovce okrskové previerky hasičskej techniky na našom futbalovom ihrisku.

Výbor DHZO Kokošovce podá návrh na organizáciu akcie Deň detí (dátum, čas, rozpočet) a Memoriál Koropšák, Baran, Lipiner 2016 (dátum, čas, rozpočet).

Dňa 30.3.2016 o 9.00 hod. Okresný úrad Banská Bystrica bude prerokovávať priestupok Lesov SR š.p. Banská Bystrica, ktorý nám neposkytli informácie v zmysle zákona č. 211/2000 Z.z., o pozemkoch bývalej Pionierskej železnice. Podnet na prerokovanie tohto priestupku podal náš obecný úrad.

**-uznesenie č.50 - OZ schvaľuje služobnú cestu vlastným autom starostovi obce Ing. Vincentovi Ivaneckému do Banskej Bystrice a späť.**

**Hlasovanie - za: 6, proti: 0, zdržal sa: 0, neprít.: 1**

**K bodu číslo 10 :** **Interpelácie, návrhy poslancov, rôzne**

**-uznesenie č.51 - OZ vyhlasuje voľbu hlavného kontrolóra obce Kokošovce na deň 3.6.2016. V zmysle zákona 369/1990 Zb.. Výzva bude zverejnená obvyklým spôsobom.**

**Hlasovanie - za: 6, proti: 0, zdržal sa: 0, neprít.: 1**

Školská rada pri MŠ Kokošovce má nové zloženie: p. Hudáková (zástupkyňa za pedagogických zamestnancov), p. Dvorščáková (za nepedagogických zamestnancov), p. Koropšáková (za rodičov), p. Belušková (za rodičov), p. Minarik (za obecné zastupiteľstvo).

Školská rada požaduje: vymeniť drevenú stenu na začiatku chodby na poschodí a odstrániť azbest z podkrovia.

Orezať prečnievajúce stromy na ulicu od p. Ivaneckého 39.

Preveriť počas dažďa, kde odtekajú vody zo striech nových domov na severnej strane cesty Štreka.

Priepust ku trafostanici č.4 a rigol na ceste Štreka vyriešiť tak, aby finančne nezaťažoval vlastníkov parciel a domov.

Vyčistiť priekopy na uliciach ku ceste Štreka.

Upozorniť p. Šafranka na nevhodnosť vypúšťania odpadovej vody do rigola.

**K bodu č. 11: Záver.**

Keďže viac návrhov nebolo, starosta poďakoval za účasť a rokovanie ukončil.

V Kokošovciach, dňa 21.3.2016

Ing. Vincent Ivanecký v.r.

starosta obce

Overovatelia zápisnice:

p. Peter Bednarčák v.r.

p. Bc. Ľubomír Lipiner v.r.